طريقة تحضير كيك بالشكلاط و الكركاع اقرأ أيضا... كيك بالشكلاط و الكركاع السلام عليكم و رحمة الله و بركاته هاد الكيك عملتو و جا غزال تبارك الله نعطيكوم المقادير و الطريقة المقادير اربع بيضات قبيصة ملح 2 كيسان سكر كاس زيت كاس ياغورت فانيل كاس ماء 5 م ك كاكاو مسوس ساشي كاكاو اديال 7 غ 4 كيسان دقيق مغربل 3 خمارات م ص خل كاس و نص كركاع مهرمش الطريقة نطربو البض الملح السنيدة و الفاني بالطراب الكهربائي مزيان ثم نضيف الزيت و نكملو التطراب نضيفو الياغورت تم الماء و نطربو نزيدو الكاكاو و الدقيق و نخلطو غير بالطراب اليدوي غير بشوية ثم الخمارات حتى هوما مغربلين و الخل و نخلطو الكركاع هو الاخير كنضيفو ليه معلقة دالدقيق و نخلطو مزيان عاد نضيفوه للكيك باش ماينزلش للتحت المول فاش عملت الكيك القطر ديالو 32 و بالطبع كان مدهون بالزبدة و مرشوش بالدقيق مزيان كطيب الكيك ففرن متوسط الحرارة نا هنا عملت تقريبا شي 20 مربع شكلاط يدوب مع نص كاس ما و مع سنيدة و ساشي قهوة سريعة التحضير من بعد ضفت ليه 2 ياغورت شكلاط ديال درهم خلطت مزيان الخليط كان سائل شوية خويت منو غير شوية على الكيك باش يتشربو و الباقي زدت ليه م ك مايزينا و حركت خليتو عقد شوية و طفيت عليه و قاديتو فوق الكيك زينت بالكركاع و الشكلاط ابيض صديفات ههه خليت الكيك بات فالثلاجة تشرب الشكلاط مزيان و برد جا غزال مممم بالصحة و الراحة جربوه و ردو عليا الخبار